《嬉春曲和黄泰泉四首 其二》
明代·黄衷

飞觞流水泛春矶，清晓初回小猎旗。旭日有光迎落絮，东风无力控游丝。

兴酣翠幔襟芗满，舞罢红筵步锦移。谁道云鬟萧瑟近，城中犹自远山眉。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。